Die Suid-Afrikaanse Weerdiens het swaar reënneerslae vir vandag en môre vir die kusgebiede van die Oos-Kaap voorspel, asook sneeu vir die hoogliggende gebiede soos die Sneeuberge. Boere in die Langkloof, wat baie bekommerd geraak het oor hul watervoorraad weens erge droogtetoestande “jubel en juig” oor goeie reën wat vanoggend begin uitsak het. “En nou gooi hy eers hoor,” het mnr. André de Wit, ’n vrugteboer van die gebied, vanmiddag aan Landbou.com gesê. “Die tydsberekening is natuurlik perfek. Die vrugtebome begin nou groei ná die winter.”